b'\n_START_ARTICLE_\nLisa Randall\n_START_SECTION_\nBiografia\n_START_PARAGRAPH_\nRandall es va graduar a l\'Institut Stuyvesant el 1980, on fou companya de classe del conegut f\xc3\xadsic divulgador cient\xc3\xadfic Brian Greene. Amb 18 anys, va guanyar el premi Westinghouse de Recerca de Talent Cient\xc3\xadfic (1980). A Harvard, Randall va obtenir la llicenciatura (Bachelor of Arts) el 1983, i el doctorat el 1987 en f\xc3\xadsica de part\xc3\xadcules sota la direcci\xc3\xb3 de Howard Georgi. Randall va obtenir places de professora a l\'MIT i a la Universitat de Princeton abans de retornar a Harvard el 2001. Randall fou la primera dona catedr\xc3\xa0tica al departament de f\xc3\xadsica de Princeton i la primera catedr\xc3\xa0tica en f\xc3\xadsica te\xc3\xb2rica a Harvard._NEWLINE_Randall \xc3\xa9s membre de l\'Acad\xc3\xa8mia Americana de les Arts i les Ci\xc3\xa8ncies (2004) i de l\'Acad\xc3\xa8mia Nacional de Ci\xc3\xa8ncies dels EUA (2008) i Fellow de la Societat Americana de F\xc3\xadsica. A finals del 2004, fou la persona m\xc3\xa9s citada dels darrers cinc anys en f\xc3\xadsica te\xc3\xb2rica. Randall va apar\xc3\xa8ixer com a\xc2\xa0"Icona de la Ci\xc3\xa8ncia 2005" a la revista Seed i a "Who\'s next" del Newsweek entre els "f\xc3\xadsics te\xc3\xb2rics m\xc3\xa9s prometedors de la seva generaci\xc3\xb3". El 2007, Randall va ser nomenada com una de les "100 Persones M\xc3\xa9s Influents" de la revista Time dins la secci\xc3\xb3 de "Cient\xc3\xadfics i Pensadors" pel seu treball sobre noves dimensions espacials._NEWLINE_Randall ha publicat diversos llibres coneguts (vegeu la llista a sota). "Warped Passages" i "Knocking on Heaven\'s Door" han estat tots dos a la llista de "100 llibres notables" del New York Times. Tamb\xc3\xa9 ha escrit un libretto d\'\xc3\xb2pera ("Hypermusic Prologue: A Projective Opera in Seven Planes") per invitaci\xc3\xb3 del compositor, H\xc3\xa8ctor Parra, inspirat pel seu llibre Warped Passages._NEWLINE_El 3 de maig del 2018, la Universitat Aut\xc3\xb2noma de Barcelona va anunciar que, en el marc dels 50 anys de la instituci\xc3\xb3, li concedia el Doctorat honoris causa, juntament amb Caddy Adzuba, Marie-Paule Kieny, Jaume Plensa i Joaquim Maria Puyal._NEWLINE_El 25 de mar\xc3\xa7 del 2019 va ser investida Doctora honoris causa per la Universitat Aut\xc3\xb2noma de Barcelona en reconeixement dels seus \xc3\xa8xits en el camp de la f\xc3\xadsica de part\xc3\xadcules i la cosmologia, una font valuosa d\'inspiraci\xc3\xb3 per a professors i estudiants de tot el m\xc3\xb3n i una expressi\xc3\xb3 genu\xc3\xafna de l\'aud\xc3\xa0cia del coneixement.'